Ouditeure hou oog oor puntetoekennings | Netwerk24
Deur Helena Barnard 05 September 2018 17:45
Mazars, ’n internasionale ouditeursmaatskappy wat in 86 lande sake doen, het hom vanjaar as onafhanklike ouditeur en borg by die Matrikulant van die Jaar-kompetisie gevoeg.
Die Universiteit van die Vrystaat (UV) en Volksblad bied dié kompetisie sedert 1981 aan.
Thinus de Vries, ’n vennoot van Mazars in Bloemfontein, en Johané Odendaal, ’n topfinalis in verlede jaar se Matrikulant van die Jaar-kompetisie. Mazars het hom vanjaar as onafhanklike ouditeur en borg by dié kompetisie gevoeg. Foto: Mlungisi Louw
“Dit is vir ons ’n wonderlike geleentheid om by die ontwikkeling van toekomstige leiers betrokke te wees. Wat dit meer spesiaal maak, is dat die kompetisie in die hartjie van die Vrystaat plaasvind en by die UV, waar die meeste van Mazars Central se personeellede studeer het,” sê Thinus de Vries, ’n vennoot van Mazars in Bloemfontein.
Mazars, wie se borgskap aan die kompetisie R35 000 beloop, het ses vennote en ongeveer 80 personeellede in sy Bloemfontein-kantoor.
As onafhanklike ouditeur bevestig Mazars die akkuraatheid van die puntetoekennings van al die inskrywings wat ontvang en deur die beoordelaars evalueer is. Dit is om seker te maak dat die puntetoedeling in ooreenstemming is met die riglyne wat gestel is.
“Gedurende die kompetisienaweek woon personeellede van Mazars die evaluasiesessies by en kontroleer ook die uitslae soos deur die beoordelaars bepaal,” sê De Vries.
Johané Odendaal, ’n topfinalis in verlede jaar se kompetisie, studeer nou BSc (wiskunde en fisika) aan die UV.
Dié oudleerling van die Goudveld-Hoërskool in Welkom sê dat die lewe en aanpassing op universiteit uitdagend is, “maar ek word elke dag geïnspireer en geniet elke oomblik”.
Volgens haar het die Matrikulant van die Jaar-kompetisie ’n wonderlike platform vir goeie menseverhoudinge en hardwerkendheid vir haar gelê.
Johané was vanjaar deel van die Kovsie-netbalgroep en is ook by die Mangaung-metro se o.19-netbalspan ingesluit.
Meer oor: Universiteit Van Die Vrystaat (Uv) | Mazars | Volksblad | Matrikulant Van Die Jaar-Kompetisie